Dori vositalarining nojo`ya reaksiyalari haqida vazirlik ogohlantirilishi lozim

Dori vositalarining qo`llanilishi chog`ida nojo`ya reaksiyalar aniqlangan holatlar to`g`risida xabardor qilishi tartibi to`g`risidagi nizom Adliya vazirligida davlat ro`yxatidan o`tkazildi. Bu haqda vazirlikning matbuot xizmati xabar berdi.
Nizomga muvofiq davolash-profilaktika muassasalari, dorixonalar hamda dori vositalarini ishlab chiqaruvchi, realizasiya qiluvchi va qo`llovchi tashkilotlar dori vositalarining qo`llanilishi chog`ida nojo`ya reaksiyalar aniqlangan barcha holatlar to`g`risida yozma shaklda Respublikasi Sog`liqni saqlash vazirligiga yuborishi lozim.
Bunda tegishli xabarnoma 10 kun ichida rasmiylashtirilib yuborilishi kerak.
Xabarnomada qo`llanilgan dori vositasining nojo`ya reaksiyasi anafilaktik reaksiya, Layell sindromi yoki Stivens-Djonson sindromi bilan bog`liq deb xulosa qilinsa yoxud bu haqda ma`lumot kelib tushsa, shuningdek uning oqibatida inson vafot etganligi aniqlansa, xabarnoma 1 kun ichida rasmiylashtirilishi va Sog`liqni saqlash vazirligiga yuborilishi lozim.
Davolash-profilaktika muassasasi tomonidan yuboriladigan xabarnoma davolash-profilaktika muassasasi vrachi tomonidan, dorixona hamda dori vositalarini ishlab chiqaruvchi, realizasiya qiluvchi tashkilotlar tomonidan yuboriladigan xabarnoma esa, ushbu tashkilot rahbari tomonidan imzolangan bo`lishi shart.
Xabarnomada ko`rsatilgan ma`lumotlarning to`g`riligi hamda uning o`z vaqtida rasmiylashtirilishi va yuborilishi uchun xabarnomani imzolagan shaxs mas`ul hisoblanadi.
Dori vositalarini qo`llovchi boshqa tashkilotlar dori vositalarining qo`llanilishi chog`ida nojo`ya reaksiyalar aniqlangan barcha holatlar to`g`risida faoliyatining xususiyatiga ko`ra mazkur Nizomda tegishlicha davolash-profilaktika muassasalari yoxud dorixona, dori vositalarini ishlab chiqaruvchi va realizasiya qiluvchi tashkilot uchun belgilangan tartibda xabar beradi.